Keywords

Summary



Keywords

1. Ametnikud – Töötasu – Iga‑aastane kohandamine – Nõukogu kaalutlusõigus – Piirid – Personalieeskirjade XI lisas sätestatud kriteeriumide järgimine

(Ametnike personalieeskirjad, artikkel 65, XI lisa artikkel 3)

2. Ametnikud – Töötasu – Iga‑aastane kohandamine – Nõukogu kaalutlusõigus – Tõsise majanduskriisi arvessevõtt – Tingimused

(ELTL artikli 13 lõige 2; ELTL artikkel 241; ametnike personalieeskirjad, XI lisa artiklid 3 ja 10)

3. Ametnikud – Töötasu – Iga‑aastane läbivaatamine ja kohandamine – Personalieeskirjade XI lisas kehtestatud normid

(Ametnike personalieeskirjad, artikli 65 lõiked 1 ja 2, XI lisa artikli 1–7)

4. Tühistamishagi – Tühistamisotsus – Mõju – Teatavate sätete tühistamine nõukogu määruses, millega kohandatakse liidu ametnike töötasusid – Tühistatud sätete kehtima jätmine kuni uue määruse jõustumiseni

(ELTL artikkel 264, teine lõik)

Summary

1. Personalieeskirjade artikli 65 lõike 1 sõnastusest tuleneb, et see säte annab nõukogule töötasude iga‑aastasel kohandamisel kaalutlusõiguse, ent selle rakenduseeskirjad on sätestatud personalieeskirjade XI lisas, mis on nende eeskirjadega normihierarhias samal tasemel ja mille artikkel 3 määratleb ammendavalt töötasude iga‑aastast kohandamist reguleerivad kriteeriumid.

Mainitud artiklis 3 sätestatud raamistik on õigustatud eelkõige seoses eesmärgiga tagada keskpikas perspektiivis teatav stabiilsus ning vältida korduvaid diskussioone ja raskusi eeskätt töötajaskonna esindusorganisatsioonide ja huvitatud institutsioonide vahelistes suhetes seoses küsimusega, millises ulatuses on kohandus õigustatud või vajalik. Selleks et need eesmärgid saaks täidetud, on vaja, et nõukogu järgiks personalieeskirjade XI lisa artiklis 3 sätestatud kriteeriume; tegemist on lisaga, mille vastuvõtmisega sidus nõukogu end (autonoomse otsusega) selle lisa kehtivusajaks kohustusega järgida talle personalieeskirjade artiklist 65 tulenevat kaalutlusõigust kasutades eespool nimetatud artiklis 3 ammendavalt sätestatud kriteeriume.

(vt punktid 55–58, 68–71)

2. Ajavahemikul, mil personalieeskirjade XI lisa on kohaldatav, pakub selle artiklis 10 sätestatud menetlus ainsa võimaluse võtta töötasude iga‑aastase kohandamise raames arvesse majanduskriisi ja kalduda järelikult kõrvale selle lisa artikli 3 lõikes 2 sätestatud kriteeriumide kohaldamisest.

Niisugust järeldust ei sea kahtluse alla tõik, et personalieeskirjade XI lisa artikli 10 kohaldamine sõltub komisjoni ettepanekust. Arvestades selle sätte sõnastust, institutsioonidevahelise lojaalse koostöö kohustust, mis on sõnaselgelt kirjas ELL artikli 13 lõike 2 teises lauses ning nõukogu võimalust taotleda komisjonilt ettepanekute tegemist, mille näeb ette ELTL artikkel 241, ei ole võimalik leida, et komisjonile artikliga 10 antud pädevuse teostamine oleks selle institutsiooni jaoks ainult õigus.

(vt punktid 77–80)

3. Personalieeskirjade artiklis 65 ega personalieeskirjade XI lisas ei ole kusagil nõukogule ette nähtud võimalust kehtestada töötasude iga‑aastase läbivaatamise raames uusi norme, mis lubaksid töötasude uut läbivaatamist, ega kohandada töötasusid väljaspool personalieeskirjade artikli 65 lõikes 1 ja personalieeskirjade XI lisa artiklites 1–3 ette nähtud iga‑aastast kohandamist.

(vt punkt 92)

4. Kuna töötasude iga‑aastast kohandamist puudutava määruse tühistamine võib ohustada töötasude süsteemi järjepidevust, tuleb Euroopa Kohtul kohaldada ELTL artikli 264 teist lõiku ja lugeda tühistatud sätete õiguslikud tagajärjed kehtivaks, kuni nõukogu võtab vastu uue määruse tühistava kohtuotsuse täitmiseks.

(vt punkt 95)